የደሃ ደሃ የሆኑ ዜጎችን ተጠቃሚ የሚያደረግ አዲስ ፕሮጀክት በ28 ከተሞች ሊተገብር ነው – ኤጀንሲው በኮቪድ ተጽዕኖ ኢንተርፕራይዞች እንዳይፈርሱ የሚደግፍ ዕርምጃ ወሰደ
 አዲስ አበባ፡- የፌዴራል ሥራ ዕድል ፈጠራና ምግብ ዋስትና ኤጀንሲ በዚህ የኮቪድ 19 ቫይረስ ወረርሽኝ ወቅት በተመረጡ 28 ከተሞች ውስጥ የሚኖሩና የደሃ ደሃ ተብለው የተለዩ አምስት መቶ ሃምሳ አምስት ሺ ዜጎችን ተጠቃሚ የሚያደረግ አንድ መቶ ሚሊየን ዶላር በጀት የተያዘለት አዲስ ፕሮጀክት ለመተግበር በእንቅስቃሴ ላይ መሆኑን አስታወቀ፡፡ ተደራጅተው በተለያየ የሥራ ዘርፍ ላይ የተሰማሩ ኢንተርፕራይዞች በኮቪድ ተጽዕኖ እንዳይፈርሱ በጥናት በሥራ ላይ እንዲቆዩ የሚያደረግ ዕርምጃ መውሰዱንም ገልጿል፡፡  በኤጀንሲው የስትራተጅ ዕቅድ ዝግጅት ክትትልና ግምገማ ዳይሬክቶሬት ዳይሬክተር ወይዘሪት መነን መለሰ ለአዲስዘመን ጋዜጣ እንደገለጹት፣ በተመረጡ 28 ከተሞች ውስጥ ለሚኖሩ አምስት መቶ ሃምሳ አምስት ሺ የደሃ ደሃ የሆኑ ዜጎችን ተጠቃሚ የሚያደርገው አንድ መቶ ሚሊዮን ብር በጀት የተያዘለት ፕሮጀክት ከዓለም ባንክ ጋር በትብብር የሚከናወን ነው ፣ፕሮግራሙ የሚተገበርባቸው ከተሞች በጥናት የተለዩና ባላቸው የህዝብ ብዛትና የድህነት ምጣኔ የተመረጡ ናቸው፡፡  ፕሮጀክቱን ለመተግበር የሚያስችሉ ሥራዎች በመጠናቀቅ ላይ መሆናቸውንና ተግባራዊ ሥራውም በቅርቡ እንደሚጀምር የጠቆሙት ወይዘሪት መነን፤ኮቪድ የሚያስከትለውን ጉዳት ታሳቢ ያደረገ አዲስ ተጨማሪ ፕሮጀክት ለመተግበር ከሚደረገው እንቅስቃሴ ጎን ለጎን በኤጀንሲው ቀደም ሲል በ11 ከተሞች የተጀመረው የምግብ ዋስትና ፕሮግራም መቀጠሉን አመልክተዋል፡፡ በእነዚህ ነባር ፕሮጀክቶች አብዛኞቹ በመሰረተ ልማት፣በደረቅ ቆሻሻ ማንሳትና በሌሎችም የአካባቢ ልማት ላይ በመሳተፍ የሚጠቀሙ መሆናቸውንና ጥቂቶቹ ደግሞ ጉልበትም የገንዘብ አቅምም የሌላቸው ድጋፍ የሚደረግላቸው የህብረተሰብ ክፍሎች መሆናቸውን አስረድተዋል፡፡  በአካባቢ ልማት ላይ በመሳተፍ ይጠቀሙ የነበሩ የህብረተሰብ ክፍሎችም በኮቪድ ምክንያት ለጊዜው የልማት ሥራ ላይ እንዳልሆኑ ጠቁመው፣ ነገር ግን ያገኙ የነበረው ወርሐዊ ክፍያ እንዳልተቋረጠባቸው ገልጸዋል፡፡ ለእነዚህ ዜጎች የዘላቂ ኑሮ ማሻሻያ ስልጠና በመስጠት፣ በልማቱ ከሚያገኙት ወርሐዊ ገቢ 20 በመቶ እንዲቆጥቡና ከቁጠባቸው 50 በመቶ ወጪ አድርገው መንግሥት በአባወራ ለእያንዳንዱ ተጠቃሚ ከሚያደርግላቸው አምስት መቶ ዶላር ድጎማ የራሳቸውን ሥራ እንዲሠሩ መታቀዱንም አስታውቀዋል፡፡ በሌላ በኩልም በኤጀንሲው የሥራ ዕድል ተፈጥሮላቸው በሥራ ላይ የሚገኙ ወደ አንድ ነጥብ ሦስት ሚሊዮን ጥቃቅንና አነስተኛ ኢንተርፕራይዞች መኖራቸውን የገለጹት ዳይሬክተሯ፤ ኮቪድ ባደረሰው ተጽዕኖ በሥራ ላይ ካሉት ኢንተርፕራይዞች ወደ 37 በመቶ የሚሆኑት ሥራ ሊያቆሙ እንደሚችሉ ኤጀንሲው በሌላ አካል ባስጠናው ጥናት መለየቱን አመልክተዋል፡፡  ኤጀንሲውም ተጽዕኖውን ለመቀነስ ጥናቱን መነሻ በማድረግ ባካሄደው የመፍትሔ ሃሳብ ጠቋሚ የዳሰሳ ጥናት አዲስ የሚመሰረቱ ኢንተርፕራይዞች ቁጠባን መሰረት ያደረገው የብድር አገልግሎት ቀርቶ በቀጥታ ብድር እንዲያገኙ፣ በኮቪድ ብድር መስጠት ያቋረጡ ሥራቸውን እንዲጀምሩ፣ የአስቸኳይ ጊዜ አዋጅ እስኪነሳ ድረስ ብድር መመለስ እንዲቋረጥ እና ወለድም እንዳይታሰብ፣ ለመሥሪያ ሼድ ኪራይ የሚከፍሉት እንዲቀር፣ ውዝፍ የኪራይ ዕዳ ያለባቸውም ዕዳቸው እንዲሰረዝ በግለሰብ ቤት ተከራይተው የሚሠሩትንም ተጽዕኖ ለመቀነስ መንግሥት ወዳዘጋጃቸው ሼዶች እንዲዘዋወሩ አቅጣጫ መቀመጡን አስረድተዋል፡፡  የገበያ ትስስር ከመፍጠር አኳያም በጨርቃጨርቅ እና ኬሚካል ማምረት ላይ የተሰማሩትን ለኮቪድ ቅድመ መከላከያ የሚሆኑ ምርቶች በማምረት ለሸማቾች የህብረት ሥራ ማህበራት በማቅረብ ተጠቃሚ እንዲሆኑ መደረጉንም ጠቁመዋል፡፡ የመነሻ ጥናቱ ለክልሎችና ለሁለቱ የከተማ አስተዳደሮች መድረሱንና ኤጅንሲው ከብህራዊ ባንክና ከሌሎችም ባለድርሻ አካላት ጋር በመሆን የኢንተር ፕራይዞቹን ችግር ለመፍታት በእንቅስቃሴ ላይ መሆኑን ገልጸዋል፡፡ አዳዲስ የሥራ ዕድል ፈጠራ መቀዛቀዙን ጠቁመዋል፡፡ ኤጀንሲው ዘርፉን ከሚያንቀሳቅሱት አካላት ጋር እና ከክልል አመራሮች ጋር በመሆን ክትትሉን በማጠናከርና ክፍተቶችንም በመገምገም እየሠራ መሆኑን አመልክተዋል፡፡አዲስ ዘመን ሰኔ 11/2012ለምለም መንግሥቱ